Aquest Dictamen té per objecte el Projecte de decret pel qual es modifica el Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat, i que presten serveis en règim de dret administratiu als departaments, els organismes autònoms administratius, l'Institut Català d'Assistència i Serveis Socials, i les entitats autònomes de caràcter comercial, industrial i financer.
Per tant, es tracta d'una norma modificativa que ha de seguir, com es veurà, els mateixos tràmits d'elaboració i aprovació que la norma modificada.
L'article únic del Projecte conté les modificacions del Decret 56/2012, que es concreten en els articles següents:
Se suprimeixen els apartats 5 i 6 i es modifica l'apartat 2.
El Decret 56/2012 estableix -i ara no es modifica- la permanència obligada del personal de 9 a 14 hores de dilluns a divendres, i estableix la flexibilitat horària respecte a les 2 hores i 30 minuts restants de la jornada diària, que s'ha de realitzar de dilluns a divendres, de 7.30 a 19 hores, supeditat a les necessitats dels serveis i organitzatives.
Amb la modificació proposada, se suprimeix la previsió relativa al fet que l'opció per la jornada ordinària s'efectuï d'una manera anual, sense concretar quan i com s'haurà de dur a terme aquesta opció.
Flexibilitat horària per motius de conciliació.
En concordança amb la supressió referida, també es modifica l'article 9 del Decret 56/2012, que establia els terminis i el procediment per a optar per l'horari ordinari del personal.
Aquest precepte ara passa a regular la flexibilitat horària per motius de conciliació, i s'amplia la flexibilitat de fins a 30 minuts després de l'inici de l'horari de permanència obligada per als empleats que tinguin al seu càrrec un familiar, fins al primer grau de consanguinitat o afinitat, amb discapacitat reconeguda legalment.
D'acord amb la redacció de l'article 8.5 i 6 del Decret 56/2012, aquesta flexibilitat horària estava abans circumscrita als treballadors amb fills menors de 12 anys.
El personal que tingui la condició legal de discapacitat podrà gaudir d'aquesta flexibilitat horària, fins a un màxim d'una hora.
Es modifica l'apartat 4 per a fer extensiva la flexibilitat horària per motius de conciliació prevista en l'article 9 del Projecte de decret al personal que realitza un horari especial, amb l'autorització prèvia del secretari general del departament.
Amb la modificació es possibilita que les hores corresponents a les tardes no recuperables anteriors a les dues festes locals i a la festivitat de Reis es puguin gaudir durant tot l'any, d'acord amb la taula d'equivalències que preveu el mateix Decret i amb els mateixos criteris establerts per al permís d'assumptes personals.
- S'afegeix un nou article 14 bis, que regula la flexibilitat horària recuperable.
Aquesta modificació incorpora com a novetat 25 hores anuals de jornada ordinària, o la part proporcional, de flexibilitat horària recuperable per assumptes personals sense justificació i supeditades a les necessitats dels serveis.
Aquestes hores s'han de recuperar durant els quatre mesos següents i com a màxim fins al 15 de gener de l'any següent.
Període de gaudiment de vacances.
Se suprimeix el punt 3 relatiu a la impossibilitat d'interrompre el gaudiment de vacances i el dret a obtenir un nou període de vacances en els casos d'incapacitat temporal mentre s'està gaudint del període de vacances.
D'acord amb la memòria que acompanya el Projecte, la causa d'aquesta modificació és la necessitat d'adaptar la regulació a la darrera jurisprudència del Tribunal de Justícia de la Unió Europea continguda en la Sentència de 21 de juny de 2012, que es pronuncia sobre la interpretació de l'article 7.1 de la Directiva 2003/88/CE, del Parlament Europeu i del Consell, de 4 de novembre, relativa a determinants aspectes de l'ordenació del temps de treball.
Es modifica l'apartat 1 per a incorporar les previsions de l'article 50 de la Llei 7/2007, de 12 d'abril, de l'Estatut bàsic de l'empleat públic (EBEP), que deriven del Reial decret llei 20/2012, i per a ampliar de 3 a 7 dies aquells que es podran gaudir d'una manera independent i aïllada al llarg de l'any.
Permís per a assumptes personals (apartat 1).
Es modifica l'apartat 1 d'aquest precepte, de manera que els dies d'assumptes personals passen de 6 a 4 dies, d'acord amb la modificació de l'article 48.k) de l'EBEP efectuada per la Llei orgànica 9/2013, de 20 de desembre.
Finalment, el Projecte deroga la disposició addicional primera i la disposició transitòria primera del Decret 56/2012.
La derogació d'aquestes disposicions deriva de la nova regulació, atès que, d'acord amb el Projecte de decret, s'eliminen les previsions de concreció de l'horari ordinari.
La Comissió Jurídica Assessora és competent per a emetre dictamen preceptiu respecte dels projectes de reglament que es dictin per a desplegar lleis, segons disposa l'article 8.2.b) de la Llei 5/2005, de 2 de maig, com ara és el cas, en què el Projecte en qüestió es dicta en el marc i en desplegament del Decret legislatiu 1/1997, de 31 d'octubre, pel qual s'aprova la refosa en un text únic dels preceptes de determinats textos vigents a Catalunya en matèria de funció pública.
En aquest sentit, el Projecte modifica el Decret 56/2012, de 29 de maig, sobre jornada i horaris de treball del personal funcionari al servei de la Generalitat, que ja va ser objecte del Dictamen 153/12 d'aquesta Comissió.
Així mateix, i respecte a l'àmbit estatal, el Projecte de decret desplega l'EBEP, i el Reial decret llei 20/2012, de 13 de juliol, de mesures per a garantir l'estabilitat pressupostària i de foment de la competitivitat.
Pel que fa al títol competencial en què s'emmarca el Projecte, aquest s'identifica amb l'article 136.a) de l'Estatut d'autonomia de Catalunya (EAC), que atribueix a la Generalitat de Catalunya, en matèria de funció pública, respectant el principi d'autonomia local, la competència exclusiva sobre el règim estatutari del personal al servei de les administracions catalanes i sobre l'organització de la funció pública.
L'apartat b) d'aquest precepte determina la competència compartida per al desenvolupament dels principis orientadors de l'ocupació pública, sobre l'adquisició i la pèrdua de la condició de funcionari, les situacions administratives i els drets, els deures i les incompatibilitats del personal al servei de les administracions públiques.
Així mateix, d'acord amb el Decret legislatiu 1/1997, ja citat, el Projecte també desplega l'article 150.a) de l'EAC, que atribueix a la Generalitat la competència exclusiva en matèria d'organització de la seva Administració.
La Generalitat té, per tant, competència per aprovar la norma projectada.
Pel que fa a l'habilitació del Govern, a més de la competència genèrica recollida en la disposició final primera del Decret legislatiu 1/1997, els apartats a) i b) de l'article 5 d'aquest Decret determinen que correspon al Govern exercir la potestat reglamentària en matèria de personal i la política global de recursos humans per al personal de l'Administració de la Generalitat.
S'ha de dir que aquest és un Decret modificador del Decret 56/2012, de 29 de maig, sobre jornades i horaris de treball del personal funcionari al servei de l'Administració de la Generalitat (Diari Oficial de la Generalitat de Catalunya núm. 6139, de 31 de maig de 2012).
Pel que fa a la competència del Departament per a tramitar el Projecte, deriva de les competències que en l'àmbit de la funció pública té atribuïdes, d'acord amb l'establert en l'article 3.2.1 del Decret 200/2010, de 27 de desembre, de creació, denominació i determinació de l'àmbit de competència dels departaments de la Generalitat.
El Projecte normatiu sotmès a dictamen és una modificació del Decret 56/2012, de 29 de maig, sobre jornades i horaris de treball del personal funcionari al servei de l'Administració de la Generalitat.
Per tant, li resulten d'aplicació els mateixos tràmits d'elaboració de disposicions generals regulats en el títol IV de la Llei 26/2010, de 3 d'agost, de règim jurídic i de procediment de les administracions públiques de Catalunya.
D'aquesta manera, s'han observat els tràmits següents i consten en l'expedient els documents següents:
- El Projecte de decret adjunta la memòria general i la memòria d'avaluació d'impacte de les mesures proposades, d'acord amb allò previst en l'article 64, apartats 2 i 3, de la Llei 26/2010, de 3 d'agost.
La memòria d'avaluació d'impacte de les mesures proposades, pel que fa a l'impacte pressupostari, manifesta que no comporta cap cost des del punt de vista pressupostari per a la Generalitat.
Consta l'informe favorable de la Direcció General de Pressupostos, en el mateix sentit.
- En l'informe jurídic consta que s'ha efectuat el tràmit de consulta interdepartamental, mitjançat l'aplicació SIGOV (article 66 de la Llei 26/2010, de 3 d'agost).
Hi va efectuar consideracions el Departament de Benestar Social, les quals consten valorades en la nota complementària a la memòria incorporada a l'expedient.
No obstant això, com s'ha indicat en l'apartat precedent, manca incorporar-hi la documentació relativa a aquest tràmit.
- Pel que fa als tràmits d'audiència i informació pública (articles 67 i 68 de la Llei 26/2010), la memòria general justifica no realitzar el tràmit d'informació pública i exposa que no afecta directament drets o interessos legítims que puguin esgrimir els ciutadans davant l'Administració, atès que el Projecte s'insereix en l'àmbit de les facultats d'autoorganització per a determinar les condicions de treball del personal que té adscrit.
Consta en l'expedient que s'ha fet el tràmit sindical mitjançant la reunió de la Mesa General de Negociació.
La Comissió, amb motiu de l'anàlisi de projectes normatius en l'àmbit de la funció pública en què es va observar la manca de tràmit d'audiència i informació pública, ha considerat la realització del tràmit sindical com a garantia de la participació dels representants dels principals destinataris de la norma (dictàmens 228/08, 282/08 i 433/09).
Concretament, la Comissió, en el Dictamen 153/12, sobre el Decret que ara es modifica, reitera la seva doctrina en aquest punt.
- Pel que fa al contingut del tràmit sindical, s'observa que no es va arribar a acord sobre les mesures proposades i que són objecte del present Projecte.
L'article 38.7 de l'EBEP estableix que correspon als òrgans de govern de les administracions públiques, en el supòsit que no s'arribi a acord en la negociació, establir les condicions de treball dels funcionaris.
Tal com es reflecteix en l'Acta de la reunió de la Mesa de negociació, els motius de desacord sobre les propostes formulades per l'Administració són diversos, però en gran part les reticències observades ho són per la incidència de les mesures proposades sobre determinats col·lectius de funcionaris.
- S'incorporen a l'expedient els informes jurídics preliminar i final (article 65 de la Llei 26/2010), que efectuen una anàlisi jurídica del Projecte i de la tramitació i conclouen amb l'informe favorable de la proposta normativa.
- En darrer lloc, i pel que fa a la petició del dictamen de la Comissió pel tràmit d'urgència, es justifica per la necessitat que entri en vigor, atès que la regulació incorpora mesures de flexibilització horària i de conciliació per a la vida personal i laboral i que també incorpora les modificacions que deriven de la normativa bàsica dictada amb posterioritat a l'entrada en vigor del Decret vigent actualment.
La Comissió emet el dictamen amb escurçament del termini per a emetre'l.
L'objecte del present Dictamen va referit al Projecte de decret pel qual es modifica el Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat, i que presten serveis en règim de dret administratiu als departaments, els organismes autònoms administratius, l'Institut Català d'Assistència i Serveis Socials i les entitats autònomes de caràcter comercial, industrial i financer.
Aquest Decret desplega el Decret legislatiu 1/1997, de 31 d'octubre, pel qual s'aprova la refosa en un text únic dels preceptes de determinats textos vigents a Catalunya en matèria de funció pública, i, en l'àmbit estatal, la Llei 7/2007, de 12 d'abril, per la qual s'aprova l'Estatut bàsic de l'empleat públic, i el Reial decret llei 20/2012, de 13 de juliol, de mesures per a garantir l'estabilitat pressupostària i de foment de la competitivitat.
El Decret, s'insisteix, és una modificació d'un decret anterior que ja desplegava aquestes previsions legals, concretat en el ja citat Decret 56/2012, norma que ja va ser objecte del Dictamen 153/12 de la Comissió Jurídica Assessora.
L'article únic del Projecte conté les modificacions del Decret 56/2012, que es concreten en els articles següents: article 8 (horari ordinari), article 9 (flexibilitat horària per motius de conciliació); article 11 (horari especial); article 14 (dies festius i tardes no recuperables); addició d'un nou article 14 bis (flexibilitat horària recuperable); article 17 (període de gaudiment de vacances); article 18 (còmput de les vacances); article 19 (permís per a assumptes personals), i derogació de la disposició addicional primera i de la disposició transitòria primera del Decret 56/2012.
Les modificacions més importants introduïdes pel Projecte de decret es poden sintetitzar de la manera següent:
- Se suprimeix, a través de la modificació dels articles 8.2 i 9, la previsió relativa al fet que l'opció per la jornada ordinària s'efectuï d'una manera anual, sense concretar quan i com s'haurà de dur a terme aquesta opció.
En concordança amb aquesta supressió, el Projecte deroga la disposició addicional primera i la disposició transitòria primera del Decret 56/2012.
- En matèria de flexibilitat horària per motius de conciliació, la flexibilitat de fins a 30 minuts després de l'inici de l'horari de permanència obligada ja no està circumscrita únicament als treballadors amb fills menors de 12 anys, sinó que també s'estén als empleats que tinguin al seu càrrec un familiar, fins al primer grau de consanguinitat o afinitat, amb discapacitat reconeguda legalment.
Així mateix, el personal que tingui la condició legal de discapacitat podrà gaudir d'aquesta flexibilitat horària, fins a un màxim d'una hora.
- Es fa extensiva la flexibilitat horària per motius de conciliació prevista en l'article 9 del Projecte de decret al personal que realitza un horari especial, amb l'autorització prèvia del secretari general del departament.
- La modificació de l'article 14 permet que les hores corresponents a les tardes no recuperables anteriors a les dues festes locals i a la festivitat de Reis es puguin gaudir durant tot l'any, d'acord amb la taula d'equivalències que preveu el mateix Decret i amb els mateixos criteris establerts per al permís d'assumptes personals.
- Es regula la flexibilitat horària recuperable, a través de la incorporació de l'article 14 bis, que preveu la possibilitat de gaudir de 25 hores anuals de jornada ordinària, o la part proporcional, de flexibilitat horària recuperable per a assumptes personals sense justificació i supeditades a les necessitats dels serveis, les quals s'han de recuperar durant els quatre mesos següents i, com a màxim, fins al 15 de gener de l'any següent.
- Se suprimeix el punt 3 de l'article 17, relatiu a la impossibilitat d'interrompre el gaudiment de vacances i el dret a obtenir un nou període de vacances en els casos d'incapacitat temporal mentre s'està gaudint del període de vacances.
- S'amplien de 3 a 7 dies els dies de vacances que es poden gaudir d'una manera independent i aïllada al llarg de l'any (art. 18).
- Els dies d'assumptes personals passen de 6 dies a 4 dies (art. 19.1), per tal d'adaptar el Decret a la modificació de l'article 48.k) de l'EBEP efectuada per la Llei orgànica 9/2013, de 20 de desembre.
De l'anàlisi del Projecte de decret es pot concloure que s'adequa a la legalitat vigent i al Decret legislatiu 1/1997, de 31 d'octubre, pel qual s'aprova la refosa en un text únic dels preceptes de determinats textos vigents a Catalunya en matèria de funció pública, que desplega.
Així mateix, el procediment de tramitació s'ha adequat a les previsions establertes en la Llei 26/2010.
En consonància amb el marc normatiu descrit, només amb la pretensió de millorar tècnicament el Projecte normatiu, car, com ja s'ha dit, no es detecten problemes de legalitat, es vol formular una observació referida a la modificació dels articles 8.2 i 9 del Decret 56/2012 que du a terme la Proposta de decret.
En aquest punt, aquesta Comissió considera que la modificació dels articles 8.2 i 9, que suprimeix la necessitat que la persona interessada determini, amb caràcter anual i sempre en funció de les disponibilitats horàries inherents al centre de treball, el repartiment de la jornada horària corresponent a les hores diferents d'aquelles de permanència obligatòria (de 9 a 14 hores), ha d'anar acompanyada d'una major concreció, tant procedimental com dels terminis per a comunicar l'opció realitzada.
De la lectura de l'actual article 8.2, i arran de la supressió del procediment establert en l'antic article 9, no es pot saber amb certesa quina és l'antelació amb què s'ha de comunicar al cap de la unitat l'horari escollit, ni tampoc el procediment per a exercir aquesta opció.
Per a una major seguretat jurídica, i per a garantir el funcionament adequat de l'eventual servei que presti el personal funcionari a qui resulta d'aplicació el Decret, es considera que seria adient regular d'una manera més detallada aquesta qüestió, i establir els terminis i el procediment per a dur a terme l'opció sobre l'horari ordinari.
Un cop considerades les observacions d'aquest Dictamen, es pot elevar al Govern el Projecte de decret de modificació del Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat.